b"\n_START_ARTICLE_\nPovandeninio starto sparnuotoji raketa\n_START_PARAGRAPH_\nPovandeninio starto sparnuotoji raketa, povandenini\xc5\xb3 laiv\xc5\xb3 sparnuotosios raketos (angl. submarine-launched cruise missile, SLCM) \xe2\x80\x93 sparnuotoji raketa, pritaikyta leisti i\xc5\xa1 povandenini\xc5\xb3 laiv\xc5\xb3.\n_START_SECTION_\nIstorija\n_START_PARAGRAPH_\nPirmosios raketos i\xc5\xa1 povandeninio laivo buvo paleistos 1942 m. Tada i\xc5\xa1 vokie\xc4\x8di\xc5\xb3 povandeninio laivo U-551 buvo paleistos kelios artimo nuotolio raketos. 1943 m. m. vokie\xc4\x8diai sudar\xc4\x97 plan\xc4\x85 ap\xc5\xa1audyti Niujork\xc4\x85 sparnuotosiomis raketomis V-1. Ta\xc4\x8diau tam b\xc5\xabtinas Vokietijos karinio laivyno ir liuftvaf\xc4\x97s bendradarbiavimas neu\xc5\xbesimezg\xc4\x97, ir projektas nebuvo \xc4\xafgyvendintas._NEWLINE_Pasibaigus Antrajam pasauliniam karui pasinaudodami vokie\xc4\x8di\xc5\xb3 projekt\xc5\xb3 med\xc5\xbeiaga sparnuot\xc4\x85sias raketas povandeniniams laivams \xc4\x97m\xc4\x97 kurti TSRS ir JAV.\n_START_SECTION_\nJAV povandeninio starto sparnuotosios raketos\n_START_PARAGRAPH_\nI\xc5\xa1 pat prad\xc5\xbei\xc5\xb3 sparnuotosios raketos buvo strateginis ginklas, skirtas ant\xc5\xbeeminiams taikiniams naikinti, tokiems kaip pakrant\xc4\x97s karin\xc4\x97s baz\xc4\x97s ar miestai. Tada sparnuotosios raketos b\xc5\xabdavo leid\xc5\xbeiamos tik i\xc5\xa1 antvandenin\xc4\x97s pad\xc4\x97ties. Kadangi raketas reik\xc4\x97jo valdyti skryd\xc5\xbeio metu, tai ir povandeninis laivas antvandenin\xc4\x97je pad\xc4\x97tyje tur\xc4\x97davo likti, kol raketa pasiekia taikin\xc4\xaf. Tuo metu povandeninis laivas pats b\xc5\xabdavo puikus taikinys prie\xc5\xa1povandeninei aviacijai._NEWLINE_Amerikie\xc4\x8diai panaudojo vandens l\xc4\x97ktuv\xc5\xb3 angarus, nuimtus nuo japoni\xc5\xa1k\xc5\xb3 povandenini\xc5\xb3 laiv\xc5\xb3 I-400, voki\xc5\xa1koms raketoms V-1 gabenti. Sistema buvo sukurta 1947 m. ir pavadinta angl. Loon 'naras (pauk\xc5\xa1tis)'. Iki 1953 m. \xc5\xa1ios sistemos sparnuotosios raketos buvo buvo ne syk\xc4\xaf s\xc4\x97kmingai leistos, o po to \xc4\xaf ginkluot\xc4\x99 buvo priimtos raketos Regulus. J\xc5\xb3 leidimui buvo \xc4\xafrengtos karo met\xc5\xb3 dizel-elektriniai povandeniniai laivai (DEPL) USS \xe2\x80\x9eTunny\xe2\x80\x9c (SSG-282) ir USS \xe2\x80\x9eBarbero\xe2\x80\x9c (SSG-317). V\xc4\x97liau buvo pastatyti sparnuot\xc5\xb3j\xc5\xb3 raket\xc5\xb3 povandeniniai laivai DEPL \xe2\x80\x9eGrowler\xe2\x80\x9c ir \xe2\x80\x9eGrayback\xe2\x80\x9c bei atominis povandeninis laivas \xe2\x80\x9eHalibut\xe2\x80\x9c._NEWLINE_1958 m. JAV prad\xc4\x97ti balistini\xc5\xb3 raket\xc5\xb3 Polaris k\xc5\xabrimo darbai, tod\xc4\x97l strategini\xc5\xb3 sparnuot\xc5\xb3 raket\xc5\xb3 povandeniniams laivams k\xc5\xabrimas JAV buvo nutrauktas. 8-t\xc4\x85 de\xc5\xa1imtmet\xc4\xaf \xc4\xaf JAV ginkluot\xc4\x99 priimtos universalios sparnuotosios raketos Harpoon ir Tomahawk, kurias galima leisti torpediniais aparatais b\xc5\xabnant povandenin\xc4\x97je pad\xc4\x97tyje.\n_START_SECTION_\nTSRS povandeninio starto sparnuotosios raketos\n_START_PARAGRAPH_\nTaryb\xc5\xb3 S\xc4\x85junga sparnuot\xc5\xb3j\xc5\xb3 raket\xc5\xb3 tem\xc4\x85 irgi prad\xc4\x97jo voki\xc5\xa1komis V-1. V\xc4\x97liau suk\xc5\xabr\xc4\x97 vir\xc5\xa1garsin\xc4\x99 sparnuot\xc4\x85j\xc4\x85 raket\xc4\x85 P-5 (rus. \xd0\x9f-5, SS-N-3C NATO klasifikacijoje) su i\xc5\xa1siskleid\xc5\xbeian\xc4\x8diais sparnais ir branduoliniu u\xc5\xbetaisu, skirt\xc4\x85 naikinti plotinius taikinius. Pirm\xc4\x85 kart\xc4\x85 paleista buvo 1957 m. lapkri\xc4\x8dio 22 d. Raketos P-5 ginkluot\xc4\x97je buvo 1959-1966 m. Jomis buvo ginkluoti 644, 651 ir 665 projekt\xc5\xb3 povandeniniai laivai bei 659 projekto atominiai povandeniniai laivai._NEWLINE_\xc4\x96mus kurti povandenini\xc5\xb3 laiv\xc5\xb3 balistines raketas povandeninio starto sparnuot\xc5\xb3j\xc5\xb3 raket\xc5\xb3 paskirtis buvo pakeista. Pagal P-5 sparnuot\xc4\x85sias raketas buvo sukurtos prie\xc5\xa1laivin\xc4\x97s sparnuotosios raketos P-6 Progress (SS-N-3\xd0\x90 Shaddock), kuriomis buvo apginkluoti 675 projekto atominiai povandeniniai laivai ir perginkluoti 651 projekto povandeniniai laivai (vietoj raket\xc5\xb3 P-5)._NEWLINE_1975 m. buvo sukurtos j\xc5\xabrinio bazavimo sparnuotosios raketos P-500 Bazalt (rus. \xd0\x9f-500 \xd0\x91\xd0\xb0\xd0\xb7\xd0\xb0\xd0\xbb\xd1\x8c\xd1\x82; SS-N-12 Sandbox), kuri\xc5\xb3 starto mas\xc4\x97 yra 4,8 tonos. Jomis buvo apginkluoti 675 projekto povandeniniai laivai vietoj pasenusi\xc5\xb3 raket\xc5\xb3 P-6. Taip pat \xc5\xa1ios raketos tapo pagrindiniu Slava klas\xc4\x97s raketini\xc5\xb3 kreiseri\xc5\xb3 ginklu (v\xc4\x97liau \xc5\xa1ie kreiseriai buvo perginkluoti sparnuotosiomis raketomis P-1000 Vulkan) taip pat pagrindiniu l\xc4\x97ktuvne\xc5\xa1ini\xc5\xb3 1143 \xe2\x80\x9eKre\xc4\x8det\xe2\x80\x9c projekto kreiseri\xc5\xb3 ginklu._NEWLINE_Po P-500 Bazalt buvo sukurtos kitos povandeninio starto sparnuotosios raketos P-70 Ametist, P-120 Malachit, P-700 Granit, ZM-25 Meteorit (\xc5\xa1ios nebuvo gaminamos)."